Forslag til Rådets forordning (EF) om ændring af forordning (EØF) nr. 1210/90 om oprettelse af Det Europæiske Miljøagentur og Det Europæiske Miljøoplysnings- og Miljøovervågningsnet (97/C 255/09) (EØS-relevant tekst) KOM(97) 282 endelig udg. - 97/0168(SYN)

(Forelagt af Kommissionen den 13. juni 1997)

RÅDET FOR DE EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S, stk. 1,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget,

i overensstemmelse med fremgangsmåden i traktatens artikel 189 C, og

ud fra følgende betragtninger:

Med forordning 1210/90/EØF (1) blev Det Europæiske Miljøagentur og Det Europæiske Miljøoplysnings- og Miljøovervågningsnet oprettet; ifølge artikel 20 i denne forordning skal Rådet senest to år efter forordningens ikrafttræden træffe afgørelse om en udvidelse af Agenturets opgaver; ifølge artikel 21 skulle forordningen træde i kraft dagen efter, at de kompetente myndigheder har truffet afgørelse om Agenturets hjemsted; denne afgørelse blev truffet den 29. oktober 1993 (2);

efter forslag fra Kommissionen og en beslutning fra Europa-Parlamentet blev Rådet enigt om, at en afgørelse om udvidelse af Agenturets opgaver skulle udsættes i to år på grund af den tid, der var nødvendig til Agenturets udnævnelse af personale og efterfølgende gennemførelse af arbejdsprogrammet;

Det Europæiske Miljøagentur har gjort gode fremskridt med at nå målene og udføre dets opgaver, herunder oprettelse af Det Europæiske Miljøoplysnings- og Miljøovervågningsnet;

de pågældende opgaver og områder er vidtrækkende og kræver både konsolidering af allerede udført arbejde og en yderligere indsats;

Agenturet har en væsentlig rolle som lager for og leverandør af objektive, pålidelige og sammenlignelige oplysninger om miljøsituationen og tendenser i dens udvikling;

det menes, at eventuelle nye opgaver for Agenturet vil supplere og styrke dets væsentligste rolle;

Agenturets organisation og struktur samt dets ordninger skal forbedres og tydeliggøres i tråd med erfaringerne fra de første års arbejde;

Agenturet kan samarbejde med institutioner i tredjelande for at indhente de nødvendige oplysninger til gennemførelse af dets arbejdsprogram;

gennemgang af Agenturets resultater og opgaver burde fremover falde sammen med fornyelsen af det femårige arbejdsprogram -

UDSTEDT FØLGENDE FORORDNING:

Artikel 1

Forordning 1210/90/EØF ændres således:

1. Artikel 2 ændres således:

a) Nr. ii) affattes således:

»ii) at skaffe Fællesskabet og medlemsstaterne de nødvendige oplysninger til udformning og gennemførelse af en forsvarlig og effektiv miljøpolitik, herunder bl.a. at skaffe Kommissionen sådanne oplysninger, som den behøver for at kunne opstille, udarbejde og vurdere miljøforanstaltninger og miljøforskrifter. Agenturet skal hjælpe med overvågning af miljøforanstaltningerne med passende støtte for rapporteringskrav, og med specialisters gennemgang og vejledning, som krævet af Kommissionen eller på specifik anmodning fra en medlemsstat«.

b) I nr. iii) indsættes i begyndelsen sætningen: »at etablere et lager af miljøoplysninger,«.

c) Nr. vi) affattes således:

»vi) at offentliggøre en rapport om miljøsituationen hvert femte år, suppleret af årsrapporter med indikatorer«.

d) Der indsættes følgende nye nr. xi) til xiii):

»xi) at sikre bred formidling af miljøoplysninger til offentligheden generelt og med henblik herpå at fremme anvendelsen af ny telematikteknologi til dette formål

xii) at støtte Kommissionen i arbejdet med informationsudveksling og udarbejdelse af vurderinger af virkninger på miljøet

xii) at støtte Kommissionen i formidling af oplysninger om miljøforskning, der har miljøpolitisk relevans.«

2. Artikel 4 ændres således:

a) Følgende tilføjes som andet underafsnit til stk. 2:

»Medlemsstaterne underretter Agenturet om de vigtigste elementer, der indgår i deres nationale informationsnet på miljøområdet. Medlemsstaterne samarbejder med Agenturet for på nationalt plan at sikre indsamling, behandling og analyse af data som led i det arbejde, der udføres af Det Europæiske Miljøoplysnings- og Miljøovervågningsnet til gennemførelse af Agenturets arbejdsprogram.«

b) I stk. 5 udgår: »ved en afgørelse, som træffes med enstemmighed blandt bestyrelsens medlemmer«.

3. Artikel 8 ændres således:

a) Følgende tilføjes i slutningen af første underafsnit af stk. 1:

»og en repræsentant for hver EFTA/EØS-stat, der deltager i Agenturet som fastsat i aftalen om Det Europæiske Økonomiske Samarbejdsområde.«

b) I slutningen af stk. 2 tilføjes:

»Bestyrelsen vælger et forretningsudvalg, hvortil den kan delegere afgørelser. Forretningsudvalget består af formanden og næstformænd, en repræsentant for Kommissionen og et af de medlemmer, der er udpeget af Europa-Parlamentet.«

c) I stk. 3 udgår »bortset fra det i artikel 4, stk. 5, andet led, nævnte tilfælde«.

d) I stk. 4 udgår sidste punktum.

e) I stk. 6 ændres »januar« til »marts«.

4. I artikel 10, stk. 2, udgår »ni«.

5. I artikel 15 indsættes følgende nye afsnit 2a:

»2a. Agenturet kan samarbejde på områder af fælles interesse med de institutioner i lande, der ikke er medlemmer af De Europæiske Fællesskaber, som kan skaffe data, oplysninger og ekspertise, metoder for dataindsamling, -analyse og -vurdering, som er af gensidig interesse, og som er nødvendige for, at Agenturet kan udføre sit arbejde på tilfredsstillende måde.«.

6. Artikel 20 affattes således:

»Artikel 20

1. Senest den 31. december 2003 skal Rådet, på grundlag af en beretning fra Kommissionen, gennemgå Agenturets fremskridt og opgaver.

2. Agenturet foretager inden den 31. oktober 1999 en evaluering af egne resultater og effektivitet og aflægger rapport herom for bestyrelsen og Kommissionen.«.

7. Bilag B, pkt. 1, affattes således:

»Agenturet vil i videst muligt omfang gøre brug af oplysninger, der er indsamlet via Fællesskabets officielle statistiske system som oprettet ved Rådets afgørelse 97/. . ./. Disse kommer fra arbejdet i Eurostat og medlemsstaternes statistiske kontorer, der indsamler, validerer og formidler samfundsrelaterede og økonomiske statistikker. Agenturet vil især gøre brug af Eurostats og medlemsstaternes statistiske kontorers arbejde i henhold til Rådets afgørelse 94/808/EØF, som dækker statistikker vedrørende: a) menneskets aktiviteter, der belaster miljøet, og b) samfundets og erhvervslivets respons på sådan belastning.«.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

(1) EFT nr. L 120 af 11. 5. 1990, s. 1.

(2) EFT nr. C 323 af 30. 11. 1993, s. 1.